《尉氏五题 其三 蓬池》
宋代·黄裳

旷野饮绿水，往往如具区。尉氏得此景，赐民非自娱。

想成独乐戒，故能与民俱。阮籍方外豪，徘徊顾梁都。

亦恐感嘉惠，岂特怀壮图。逸兴果何类，茫茫谁与拘。

度量贮天汉，岂不容葭芦。兴废未始定，陵谷俄已殊。

昔为凫鹥乡，今为狐鼠庐。厚泽瘗膏壤，能复滋耕夫。

得利已足喜，怀古安用吁。

作者简介：黄裳（1044-1130），字勉仲，延平（今福建南平）人。元丰五年（1082）进士第一，累官至端明殿学士。卒赠少傅。著有《演山先生文集》、《演山词》。黄裳是北宋著名文学家和词人，其词语言明艳，如春水碧玉，令人心醉，著有《演山先生文集》、《演山词》，词作以《减字木兰花》最为著名，流传甚广。